ଗୋଷାଣୀନୂଆଗାଁ କାଳୁଆ ଯାତ୍ରା ଉଦ୍‌ଯାପିତ ସବୁ ସାହି ପରିକ୍ରମା କରି ମା’ଙ୍କ ମନ୍ଦିର ବିଜେ
ବ୍ରହ୍ମପୁର ଅଫିସ,୧୪ା୧୦-ଆଶ୍ୱିନ କୃଷ୍ଣପକ୍ଷ ମହାଳୟା ଅମବାସ୍ୟାରୁ ଆରମ୍ଭ ହୋଇଥିବା ସ୍ଥାନୀୟ ଗୋଷାଣୀନୂଆଗାଁର ପାରମ୍ପରିକ ମା’ କାଳୁଆ ଯାତ୍ରା ରବିବାର କୁମାର ପୂର୍ଣ୍ଣିମା ରାତିରେ ଉଦ୍ଯାପିତ ହୋଇଯାଇଛି । ମା’ଙ୍କ ନିଜସ୍ବ ମନ୍ଦିର ବାହୁଡ଼ା ଯାତ୍ରା ପାଇଁ ଗୋଷାଣୀନୂଆଗାଁ ଉତ୍ସବମୁଖର ହୋଇଥିଲା। ନାଚଗୀତ, ଭଜନ ସମାରୋହ, ଭାରତଲୀଳା, ଅପେରା ଓ ଅନ୍ୟାନ୍ୟ ସାଂସ୍କୃତିକ କାର୍ଯ୍ୟକ୍ରମରେ ସମଗ୍ର ଅଞ୍ଚଳ ଦୁଲୁକିଥିଲା ।  
ଗୋଷାଣୀନୂଆଗାଁ ଅଞ୍ଚଳରେ ବିଏମ୍ସିର ୪ ୱାର୍ଡ ରହିଛି ଏବଂ ସାହି ବସ୍ତି ସଂଖ୍ୟା ୭୦ ଟପିଛି । କୁମାର ପୂର୍ଣ୍ଣିମା ଯୋଗୁ ପୁରୁଣା ପରମ୍ପରା ପ୍ରକାରେ ଲୋକେ ତାସ ଓ କଉଡ଼ି ଖେଳରେ ବ୍ୟସ୍ତ ଥିବା ବେଳେ ଯାତ୍ରା ଦାଣ୍ଡରେ ଜୁଆଡ଼ିଙ୍କ ଜୁଆ ଖେଳ ଚାଲିଥିଲା। ଅପରାହ୍ନରେ କେତେକ ଅଞ୍ଚଳରେ ସାମାନ୍ୟ ବର୍ଷା ହୋଇଥିଲେ ମଧ୍ୟ ସନ୍ଧ୍ୟା ପରଠାରୁ ପାଗ ଅନୁକୂଳ ଥିବାରୁ ଯାତ୍ରା ଦେଖିବା ପାଇଁ ବ୍ରହ୍ମପୁର ସହର ଓ ଆଖପାଖ ଅଞ୍ଚଳରୁ ଲୋକଙ୍କ ସୁଅ ଛୁଟିଥିଲା ।  
ଯାତ୍ରା ପରିଚାଳନା କମିଟି ସଭାପତି ଜଗନ୍ନାଥ ଚୌଧୁରୀ କହିବାନୁସାରେ କେଉଁ ଆବାହମାନ କାଳରୁ ପ୍ରତିବର୍ଷ ଆଶ୍ୱିନ ମାସର ଗୋଟିଏ ପକ୍ଷ କାଳୁଆ ଯାତ୍ରା ଅନୁଷ୍ଠିତ ହେଉଛି । ମହାଳୟା ଅମବାସ୍ୟା ରାତ୍ର ଅଞ୍ଚଳବାସୀ ବାଦ୍ୟ ବାଜଣା ସହ ଶୋଭାଯାତ୍ରାରେ ମନ୍ଦିରକୁ ଯାଇ ମା’ କାଳୁଆ ଗାଁ ଦାଣ୍ଡକୁ ଆସିବା ପାଇଁ ଆବାହନ କରିଥାନ୍ତି । ସେଠାରେ ମା’ଙ୍କ ମସ୍ତକରେ ମୁଖ୍ୟତଃ ଇଟମଳା ସମେତ ଅନ୍ୟ ଫୁଲର ମାଳ ସ୍ଥାପନ ସହ ଚଣ୍ଡୀପାଠ ଆଦି କରାଯାଏ । କିଛି ସମୟ ପରେ ମସ୍ତକରୁ ଫୁଲମାଳ ଆପେ ଖସିବାରୁ ତାହାକୁ ଖଟୁଳିରେ ରଖି ବଡ଼ ସାହି ମଣ୍ଡପ ଅଭିମୁଖେ ଆଣିବା ପାଇଁ ଯାତ୍ରା ଶୁଭାରମ୍ଭ ହୁଏ । ପ୍ରଥମ ଦିନ କାଳୁଆ ଠାକୁରାଣୀ ଗୋଷାଣୀନୂଆଗାଁର ସମସ୍ତ ସାହି ପରିକ୍ରମା ବେଳେ ସବୁ ଘର ଦୁଆରେ ମହିଳାମାନେ ପୂର୍ଣ୍ଣକୁମ୍ଭ ରଖି ଓ ଦୀପ ଜଳାଇ ମା’ଙ୍କ ପ୍ରିୟ ଗଇଁଠା (ଖିରି) ଭୋଗ ଲଗାଇଥାନ୍ତି । ଯାତ୍ରା ଶେଷ ପର୍ଯ୍ୟନ୍ତ ଅର୍ଥାତ କୁମାର ପୂର୍ଣ୍ଣିମା ପର୍ଯ୍ୟନ୍ତ କେବଳ ମଣ୍ଡପରେ ଭକ୍ତଙ୍କୁ ଦର୍ଶନ ଦିଅନ୍ତି କାଳୁଆ। ବାହୁଡ଼ାଣି ପର୍ବରେ ମଧ୍ୟ ସବୁ ସାହି ବୁଲି ମା’ ମନ୍ଦିରକୁ ଯାଇଥାନ୍ତି । ପୁଣି ପୂଜାର୍ଚ୍ଚନା ଏବଂ ହୋମ ପରେ ଖଟୁଲିରେ ସତେଜ ଭାବେ ଥିବା ଫୁଲମାଳ କାଳୁଆଙ୍କ ବିଗ୍ରହରେ ସ୍ଥାପନ କରାଯାଇ ଚଳିତ ବର୍ଷର ଯାତ୍ରା ସମାପନ ହୋଇଥାଏ ବୋଲି ସଭାପତି ସୂଚାଇଛନ୍ତି ।